钦定古今图书集成/明伦汇编/官常典/第685卷 > 李浩
## 钦定古今图书集成/明伦汇编/官常典/第685卷 > 李浩

按《宋史》本传：“浩字德远，其先居建昌，迁临川。浩早有
文称。绍兴十二年，擢进士第。时秦熹挟宰相子以魁
多士，同年皆见之，或拉浩行，毅然不往。调饶州司户
参军，襄阳府观察推官，连丁内外艰，继调金州教授，
改太常寺主簿，寻兼光禄寺丞。轮对，首陈‘无逸’之戒，
且言宿卫大将杨存中恩宠特异，待之过，非其福。上”
悟，旋令就第。自秦桧用事塞言路，及上总揽权纲，激
厉忠谠，此习尚存，朝士多务慎默。至是，命百官转对，
浩与王十朋、冯方、查籥、胡宪始相继言事，闻者兴起。
浩不安于朝，请祠，主管台州崇道观以归。孝宗即位，
以太常丞召。时张浚督师江、淮，宰相多抑之，浩引仁
宗用韩琦、范仲淹诏章得象故事，乞戒谕令同心协
济，兼权吏部郎官。浩雅为汤思退所厚，御史尹穑欲
引之以共挤浚，因荐浩。及对，乃明示不同之意，二人
皆不乐。逾年，始除员外郎兼皇子恭王府直讲。在王
府多所裨益，且因事以及时政，书之于册，幸上或见
之。王亦素所爱重。他日外补累年以归，王喜曰：“李直
讲来矣。”未几，宰相召为郎者四人，将进用之，尤属意
浩，浩默然无一辞。同舍皆迁，浩独如故。逾年，浙河水
灾，诏郎官、馆职以上条时政阙失，浩谓上“忧劳如此，
今何可不言。”即奏疏指论近臣并及宰执惟奉行，台
谏多迎合，百执事顾忌畏缩，反复数千言，倾倒罄竭，
见者悚栗，上不以为忤，执事者深忌之。乞外，得台州，
州有拣中禁军五百人，训练官贪残失众心，不逞者
因谋作乱，忽露刃于庭，浩谓之曰：“汝等欲为乱乎？请
先杀我。”众骇曰：“不敢。”乃徐推其为首者四人，黥徙之，
迄无事。除直秘阁。并海有宿寇，久不获，浩募其徒自
缚赎罪，即得其魁。里豪民郑宪以赀给事权贵人门，
囊橐为奸，事觉，械系之死狱中，尽籍其家，徙其妻孥。
权贵人教其家讼冤，且诬浩以买妾事，言者用是挤
之。疏方上，擢参政刘珙越次奏曰：“李浩为郡，获罪豪
民，为其所诬，臣考其本末甚白。”上顾曰：“守臣不畏彊
御，岂易得邪？且门章安在？”珙袖出之，遂留中不下。大
理观望，犹欲还其所没赀。上批其后曰：“台州所断，至
甚允当。郑宪家赀，永不给”还，流徙如故，浩始得安。明
年，除司农少卿。时朝廷和籴米八万，董其事者贱籴
湿恶，隐克官钱，户部不敢诘。浩白发其奸，下有司穷
竟。户部欲就支稽见数，大理附会之。浩争曰：“非但惠
奸，且亏军食。”上是其言。会大理奏结他狱，上顾辅臣
曰：“棘寺官得刚正如李浩者为之。”已而卿缺，又曰：“无
以易浩。”遂除大理卿。时上英明，有大有为之志，廷臣
不能奉行，诞慢苟且，依违避事。浩前在司农，尝因面
对，陈经理两淮之策，至是为金使接伴，还奏曰：“臣亲
见两淮可耕之田，尽为废地，心尝痛之。条画营屯，以
为恢复根本。”又言：“比日措置边事甚张皇，愿戒将吏
严备御，无规微利近功，日与大臣修治，具结人心，持
重安静，以俟敌衅。”上悉嘉纳。宰相议遣泛使，浩与辨
其不可，至以官职訹之。浩怒，以语触之，且力求外，以
直宝文阁知静江府兼广西安抚。有尚书郎入对，论
及择帅事，上曰：“如广西，朕已得李浩矣。”又谕大臣曰：
“李浩营田议甚可行。”大臣莫有应者。浩至郡，旧有灵
渠通漕运及灌溉，岁久不治，命疏而通之，民赖其利。
邕管所隶安平州，其酋恃险，谋聚兵为边患，浩遣单
使谕以祸福，且许其引赦自新，即日叩头谢过，焚彻
水栅，听太府约束。治广二年，召还，入对，论俗不美者
八，其言曰：“陛下所求者规谏，而臣下专务迎合；所贵
者执守，而臣下专务顺从；所惜者名器，而侥幸之路
未塞；所重者廉耻，而趣附之门尚开；儒术可行，而有
险诐之徒；下情当尽，而有壅蔽之患；期以气节，而偷
惰者得以苟容；责以实效，而诞慢者得以自售。”上问
“诞慢谓谁”，浩具以实对。翌日，谓宰相曰：“李浩直谅。”遂
除权吏部侍郎。时政府有怙宠窃权者，党与非一，自
浩之入，已相侧目，且欲以甘言诱之，浩中立不倚，拒
弗纳，于是相与谋嗾。谏议大夫姚宪论浩以彊很之资，挟奸谀之志，寘之近列，变乱黑白，未及正谢而罢。
乾道九年，提举太平兴国宫。明年夏，夔路阙帅，命浩
以秘阁修撰宠其行。夔有羁縻州曰“思州”，世袭为守
则田氏，与其犹子不协，将起兵相攻。浩草檄遣官为
劝解，二人感悟，歃血盟，尽释前憾，边得以宁。逾年，以
疾请祠，提举玉隆万寿宫，命未至，以淳熙三年九月
卒，年六十一。诸司奏浩尽瘁其职以死，诏特赠集英
殿修撰。浩天资质直，涵养浑厚，不以利害动其心。少
力学为文辞，及壮，益沈潜理义。立朝慨然以时事为
己任，忠愤激烈，言切时弊，以此见忌于众。平居未尝
假人以辞色，不知者以为傲，或谮于上前，上谓“斯人
无他，在朕前亦如此，非为傲者。”小人惮之，诱以禄利，
色正不回，谋害之者无所不至，独赖上察其衷，始终
全之。为郡尤洁己，自海右归，不载南海一物。平生奉
养如布衣时，风裁素高，人不敢干以私云。